**Tiedote haastattelututkimuksesta**  **4.4.2022**

**Tutkimus - Työkyvyn tuella pidempiä työuria ja tuottavuutta – toimintamallit monialaiseen yhteistyöhön (TYKYTUO)**

Kyseessä on haastattelututkimus, joka toteutetaan Pirkanmaan alueella työskentelevälle perusterveydenhuollon ja työterveyshuoltojen henkilökunnalle vuoden 2022 aikana. Tämä tiedote kuvaa tutkimustamme, johon liittyviä tarkempia kysymyksiä voi esittää tutkimuksen tekijöille (yhteystiedot tiedotteen lopussa).

**Tutkimuksen tarkoitus**

Tämän tutkimuksen tarkoituksena on selvittää miten Pirkanmaan alueella perusterveydenhuollossa ja työterveyshuollossa työskentelevä terveydenhuollon henkilökunta tekee yhteistyötä potilaan työkyvyn tukeen liittyvissä asioissa, millaiseksi he tämän yhteistyön kokevat ja kuinka nämä henkilöt käyttävät ja suhtautuvat KANTA-palveluun osana työtään. Tavoitteena on saada kokemusperäistä tietoa perusterveydenhuollon ja työterveyshuollon välisestä yhteistyöstä potilaiden työkyvyn tuen asioissa ja kartoittaa yhteistyön kehittämisen kohteita. Tampereen yliopiston ihmistieteiden eettinen toimikunta on arvioinut tutkimussuunnitelman ja antanut siitä puoltavan lausunnon.

## Tutkimuksen toteuttaja

Tämän tutkimuksen toteuttavat Tampereen yliopisto yhteistyössä Työterveyslaitoksen kanssa. Hankkeen vastuuhenkilönä toimii Tampereen yliopiston työterveyshuollon ja työlääketieteen professori Riitta Sauni. Tutkimuksen rahoittaja on Euroopan sosiaalirahasto (ESR) ja toimeksiantaja sosiaali- ja terveysministeriö. Tutkimuksen rekisterinpitäjä on Tampereen yliopisto, joka vastaatutkimuksen yhteydessä tapahtuvan henkilötietojen käsittelyn lainmukaisuudesta.

**Tutkimuksen kulku**

Pirkanmaan alueella työskentelevää perusterveydenhuollon ja työterveyshuollon henkilökuntaa haastatellaan. Haastattelu kestää noin 30 minuuttia ja sinun tulee sopia erikseen työnantajasi kanssa, mikäli haluat osallistua siihen työajallasi. Sinulla on myös mahdollisuus osallistua haastatteluun joustavasti työaikasi ulkopuolella.

**Tutkimukseen liittyvät hyödyt sekä mahdolliset riskit ja haitat**

On mahdollista, että tähän tutkimukseen osallistumisesta ei ole teille hyötyä.

**Henkilötietojen käsittely ja tietojen luottamuksellisuus**

Henkilötietojen käsittelyn oikeusperuste: EU:n yleinen tietosuoja-asetus, artikla 6(1.e) sekä tietosuojalaki 4 §:

Tutkimuksessa rekisteriin tallennetaan vain tutkimuksen tarkoituksen kannalta välttämättömiä henkilötietoja. Henkilötietoja käytetään tieteelliseen tutkimukseen, yleistä etua koskevaan tehtävään.

**Tutkimuksessa rekisteriin tallennetaan vain tutkimuksen tarkoituksen kannalta välttämättömiä henkilötietoja**

Teiltä kerättyä haastatteluaineistoa ja siitä saatavia tutkimustuloksia käsitellään luottamuksellisesti henkilötietojen käsittelyä koskevan lainsäädännön edellyttämällä tavalla. Tutkimuksessa yksittäisen tutkimushenkilön nimi, korvataan yksilöllisellä tunnistekoodilla. Haastatteluaineistot säilytetään koodattuna Tampereen yliopiston palvelimella, jonne kirjautuminen edellyttää kaksivaiheista tunnistautumista ja jonka tietoturvaa päivitetään aktiivisesti. Fyysisiä tulosteita antamistanne haastatteluista ei tuoteta. Teihin viitataan tutkimusaineistoissa vain tunnistekoodilla. Tutkimusaineisto ja teidän tietonne sen osana analysoidaan koodattuina, jolloin yksittäinen henkilö ei ole niistä suoraan tunnistettavissa ilman erillistä koodiavainta. Tätä koodiavainta eli tietoa, jonka avulla yksittäisen tutkittavan henkilöllisyys ja hänen tutkimustietonsa voidaan yhdistää toisiinsa, säilyttää ennalta määritelty tutkimusryhmän jäsen, Tampereen yliopiston projektipäällikkö Anna Siukola. Teiltä kerättäviä suoria henkilötietoja eikä koodiavainta luovuteta tutkimusryhmän ulkopuolisille henkilöille.Tutkimuksen yhteydessä haastatteluaineistoja voidaan siirtää koodattuna, tieto-turvallisesti tutkimusryhmän ulkopuolisille tahoille litteroitavaksi ja käyttää tieteellisessä julkaisutoiminnassa tutkimustiedotteessa kuvatulla tavalla.

Pseudonymisointiin käytettävää koodiavainta säilytetään viisi (5) vuotta tutkimuksen päättymisen jälkeen jatkotutkimuksen mahdollistamiseksi, minkä jälkeen haastatteluaineistot arkistoidaan mahdollisuuksien mukaan yhteiskuntatieteelliseen tietoarkistoon koodattuna (FSD). Lopulliset tutkimustulokset raportoidaan ryhmätasolla. Yksittäisen tutkittavan tunnistaminen ei ole mahdollista tutkimustulosten julkaisuista tai selvityksistä. Kaikki tietoja käsittelevät tahot ja henkilöt ovat salassapitovelvollisia. Hankkeen aikana opinnäytetyötä ja/tai väitöskirjatyötä tekevälle opiskelijalle mahdollistetaan rekisteriaineiston käyttö opinnäytetyössään. Opiskelijaa koskevat samat salassapitosopimukset kuin muitakin tutkimusryhmän jäseniä, ja hänellä on pääsy ainoastaan pseudonymisoituihin tietoihin. Tutkimuksen aikana tutkimusaineistoa käsittelevät seuraavat henkilöt: Riitta Sauni, Markku Sumanen, Salla Atkins, Tiia Reho, Anna Siukola, Lauri Vähätalo, Hanna Nurmi, ja opinnäytetyöntekijä(t).

Tutkimuksessa teistä kerätään seuraavia tietoja oman ilmoituksenne mukaisesti: **nimi, ikä, sukupuoli, toimipaikan sijainti, ammatti, työkokemus** ja **koulutus**. Näitä tietoja voidaan käyttää myös työterveyshuoltoryhmän myöhemmissä työterveyteen liittyvissä tieteellisissä tutkimuksissa ja luovuttaa niitä tutkimusryhmän tutkimusyhteistyökumppaneille. Tässä tutkimuksessa teitä koskevia tietoja käsittelevät tutkimusryhmään nimetyt jäsenet.

Tieteelliseen tutkimukseen liittyy olennaisesti tutkimustulosten julkaiseminen kansainvälisissä tieteellisissä julkaisuissa.

**Vapaaehtoisuus**

Tähän tutkimukseen osallistuminen on vapaaehtoista. Voitte kieltäytyä tietojenne käyttämisestä siinä tai pyytää tietojenne poistamista tai muuttamista milloin tahansa tutkimuksen aikana syytä ilmoittamatta ilman, että siitä koituu teille mitään haittaa. Jos päätätte peruuttaa suostumuksenne, tai osallistumisenne tutkimukseen keskeytyy jostain muusta syystä, siihen mennessä kerättyjä tietojanne voidaan edelleen käyttää tässä tutkimuksessa, mikäli tutkimuksen toteuttaminen sitä vaatii ja lainsäädäntö sallii sen tai edellyttää sitä.

**Henkilötietojen käsittelyyn liittyvät oikeudet**

Teillä on oikeus saada informaatio teistä kerätyistä tiedoista, mihin niitä on käytetty, kenelle niitä on luovutettu ja mitä tarkoitusta varten ja pyytää tietojenne oikaisemista tai täydentämistä**,** esimerkiksi jos havaitsette niissä virheen tai ne ovat puutteellisia tai epätarkkoja. Teillä on myös oikeus pyytää tietojenne poistamista tieteellisestä tutkimuksesta (”oikeus tulla unohdetuksi”) tai niiden käytön rajoittamista ja vastustaa käsittelyä ilmoittamalla siitä tutkimushenkilökunnalle. Tieteellisen tutkimuksen yhteydessä näitä oikeuksia voidaan kuitenkin rajoittaa. Esimerkiksi lainsäädäntö voi velvoittaa rekisterinpitäjän säilyttämään tutkimustietonne tietyn määräajan rekisteröidyn oikeuksista riippumatta ja sallii poikkeukset rekisteröidyn oikeuksista, silloin kun se on välttämätöntä tieteellisten tutkimustulosten ja tutkittavien turvallisuuden varmistamiseksi.

Teillä on oikeus ottaa yhteyttä Tampereen yliopiston tietosuojavastaavaan.

Tiina Kangas

Kalevantie 4, 33100

+358504377074

dpo@tuni.fi

Teillä on oikeus tehdä valitus valvontaviranomaiselle, jos katsotte, että henkilötietojenne käsittelyssä rikotaan EU:n yleistä tietosuoja-asetusta (EU) 2016/679. Suomessa valvontaviranomainen on tietosuojavaltuutettu.

**Tietosuojavaltuutetun toimisto**

Lintulahdenkuja 4, 00530 Helsinki, PL 800, 00531 Helsinki

Puhelinvaihde: 029 566 6700

Sähköposti: tietosuoja@om.fi

## Tutkimuksen kustannukset ja taloudelliset selvitykset

Tutkimukseen osallistumisesta ei makseta palkkiota. Tutkimuksen rahoituksesta vastaa Euroopan sosiaalirahasto (ESR).

**Tutkimustuloksista tiedottaminen**

Tutkittaville ei erikseen ilmoiteta tutkimuksen tuloksista. Tutkimuksen edistymistä voi seurata Tampereen yliopiston verkkosivuilta.

**Lisätiedot ja tutkijoiden yhteystiedot**

Mahdollisia kysymyksiä tutkimuksesta pyydämme teitä esittämään: Riitta Sauni, 0504768034, riitta.sauni@tuni.fi tai Anna Siukola, 0503182474, anna.siukola@tuni.fi